হীরাঝিল প্রাসাদ

হীরাঝিল প্রাসাদ বা মনসুরগঞ্জ প্রাসাদ হলো বাংলা-বিহার-ওড়িশার শেষ স্বাধীন নবাব সিরাজউদ্দৌলার এক ঐতিহাসিক প্রাসাদ, যা বর্তমানে প্রায় ধ্বংসাবশেষ রূপে বিদ্যমান। এটি মুর্শিদাবাদ জেলার ভাগীরথী নদীর পশ্চিমতীরে মুকুন্দবাগের বাগানপাড়া এলাকায় অবস্থিত।

ইতিহাস
নামকরণ
আনুমানিক ১৭৫২ সালের দিকে নবাব আলীবর্দী খাঁ তার নাতি সিরাজউদ্দৌলার জন্য, মতিঝিল প্রাসাদের অনুকরণে, ভাগীরথীর পশ্চিম পাড়ে একটি প্রাসাদ নির্মাণ করেন। নবাব সিরাজউদ্দৌলার উপাধি মনসুর উল-মুল্ক অনুসারে প্রাসাদটির নামকরণ করা হয় মনসুরগঞ্জ প্রাসাদ। প্রাসাদের পাশে একটি ঝিল ছিল, যার পানি সব সময় হীরের মতো ঝলমল করতো। এই কারণে লোকমুখে প্রাসাদটি পরিচিত পায় হীরাঝিল প্রাসাদ নামে।
ব্রিটিশ শাসন ও হীরাঝিল

২৩ জুন ১৭৫৭ খ্রিস্টাব্দে, পলাশীর যুদ্ধ ভারতবর্ষের ইতিহাসের এক নতুন অধ্যায়ের সূচনা করে। যুদ্ধক্ষেত্র থেকে পরাজিত নবাব সিরাজউদ্দৌলা উটের পিঠে চড়ে  মুর্শিদাবাদে ফিরে আসেন এবং মতিঝিল থেকে যুদ্ধযাত্রা করলেও ফিরে তিনি আশ্রয় নেন হীরাঝিল প্রাসাদে। মুর্শিদাবাদে পৌছেই তিনি বুঝতে পারেন যে তার পরাজয়ের সংবাদ আগেই রাজধানীতে পৌঁছে গেছে এবং চারদিকে ষড়যন্ত্রের জাল ছড়িয়ে পড়েছে। পরিস্থিতি সামাল দেওয়ার জন্য তিনি কিছু অর্থ বিতরণ করেও ব্যর্থ হন। অবশেষে, ক্ষমতা পুনরুদ্ধারের লক্ষ্যে ২৪ জুন, ১৭৫৭ খ্রিস্টাব্দের শুক্রবার সামান্য কিছু অর্থ ও অলংকার নিয়ে তিনি স্ত্রীসহ হীরাঝিল প্রাসাদ ত্যাগ করেন। ইতিহাসে এটিকে 'পলায়ন' হিসেবে ব্যাখ্যা করা হলেও, প্রকৃতপক্ষে তিনি শক্তি সঞ্চয়ের উদ্দেশ্যে রওনা হয়েছিলেন।

ইস্ট ইন্ডিয়া কোম্পানি নদীর নাব্যতা বজায় রাখতে বা পলিমাটির প্রবাহ ঠিক রাখতে কোনো কার্যকর ব্যবস্থা গ্রহণ করেনি। ১৮১৩ খ্রিস্টাব্দে পদ্মা থেকে ভাগীরথীতে পানি প্রবাহিত করার জন্য খনন কার্য শুরু হয়। এর ফলে নদীর প্রাচীন পথ পরিবর্তিত হয়ে মুর্শিদাবাদ শহরের মধ্য দিয়ে নদী সরে যায় এবং ভেঙে পড়ে হীরাঝিল প্রাসাদ, মোরাদবাগের প্রমোদগৃহ, রমনার হরিণ বাগান, জগৎশেঠের টাকশাল, মহিমাপুরে বিরাট প্রাসাদ, রায়দুর্লভের মন্ত্রণাগৃহ, রাজা রাজবল্লভের বসতবাড়ী, মহারাজা মোহনলাল কাশ্মীরির প্রমোদকুঞ্জ।

স্থাপত্য শৈলী
হীরাঝিল প্রাসাদ মুর্শিদাবাদের স্থাপত্যের মধ্যে সর্বাধিক সুসজ্জিত ও সুন্দর প্রাসাদ হিসেবে পরিচিত ছিল। তিনটি মহল: এমতাজ মহল, রঙ্গমহল ও দরবার মহল নিয়ে গড়ে ওঠা এই বিরাট প্রাসাদ ৬৮ বিঘারও অধিক জমির উপর বিস্তৃত ছিল। গৌড় থেকে আনা শ্বেতশুভ্র পাথর, বাংলার টেরাকোটা শিল্পের নিপুণ ব্যবহার এবং রাজস্থানের জাফরির কাজের সংমিশ্রণে এটি মুসলিম-হিন্দু   স্থাপত্যশৈলীর এক অনন্য নিদর্শন হয়ে উঠেছিল। প্রাসাদে বিশাল চত্বর, সুশোভিত বাগান এবং হীরকদ্যুতির মতো স্বচ্ছ জলের ঝিল ছিল। নবাব সিরাজউদ্দৌলা প্রাসাদের দরবার মহলে বিরাট মসনদ স্থাপন করে বাংলা, বিহার ও উড়িষ্যার প্রশাসনিক কার্যক্রম পরিচালনা করতেন।

কিংবদন্তী

মুর্শিদাবাদের ঐতিহাসিক স্থাপত্যসমূহ নিয়ে রচিত একমাত্র পূর্ণাঙ্গ গ্রন্থ দ্য মসনদ অব মুর্শিদাবাদ (১৯০৪)-এর রচয়িতা পূর্ণচন্দ্র মজুমদার। তিনি লেখেন: 
ঐতিহাসিক আবুল কালাম মোহাম্মদ যাকারিয়া তার নবাব সিরাজ-উদ-দৌলা গ্রন্থে বলেন: 

সংরক্ষণ অবস্থা
 সামাজিক উদ্যোগ 
২৩ জুন ২০২৩ সালে, ‘‘পলাশী দিবস’’ উপলক্ষে নবাব সিরাজউদ্দৌলার বংশধরদের উপস্থিতিতে হীরাঝিল প্রাসাদ প্রাঙ্গণে শহীদ মিনারের ভিত্তিপ্রস্তর স্থাপন করা হয়। পরবর্তীতে ২০২৪ সালের ২৪ ফেব্রুয়ারি ‘‘নবাব সিরাজউদ্দৌলা স্মৃতি সুরক্ষা ট্রাস্ট’’ এর উদ্যোগে ‘‘হীরাঝিল উৎসব’’ আয়োজন করা হয়, যেখানে প্রাসাদ সংরক্ষণ ও শহীদ মিনার নির্মাণের কাজকে গুরুত্ব দেওয়া হয়। বর্তমানে পর্যটকদের আগমনে প্রাসাদ সম্পর্কে নতুন সচেতনতা সৃষ্টি হচ্ছে।

মামলা
ফেব্রুয়ারি ২০২৫ সালে, "নবাব সিরাজউদ্দৌলা স্মৃতি সুরক্ষা ট্রাস্ট"  হীরাঝিল প্রাসাদ সংরক্ষণ নিয়ে কলকাতা উচ্চ আদালতে একটি জনস্বার্থ মামলা দায়ের করে। মামলায় বলা হয়, মুর্শিদাবাদের গঙ্গার তীরে অবস্থিত এই ঐতিহাসিক প্রাসাদের অবশিষ্ট অংশ অরক্ষিত অবস্থায় পড়ে রয়েছে এবং প্রশাসন কোনো সংরক্ষণমূলক পদক্ষেপ নিচ্ছে না। হাইকোর্ট রাজ্য সরকারকে অবস্থান জানাতে নির্দেশ দেয়।

আগস্ট ২০২৫ সালে, হাইকোর্ট মামলাটি খারিজ করে, উল্লেখ করে যে এটি জনস্বার্থের আওতায় পড়ে না। আদালত জানায়, হীরাঝিল প্রাসাদ নির্মাণের কয়েক বছরের মধ্যেই ভেঙে যায় এবং ভগ্নাংশ ভাগীরথীর পানিতে তলিয়ে যায়।

আরও দেখুন
জিঞ্জিরা প্রাসাদ
হাজারদুয়ারী প্রাসাদ
তথ্যসূত্র

বহিঃসংযোগ

বিষয়শ্রেণী:মুর্শিদাবাদ জেলার দর্শনীয় স্থান
বিষয়শ্রেণী:মুর্শিদাবাদ জেলা
বিষয়শ্রেণী:মুর্শিদাবাদের দর্শনীয় স্থান
বিষয়শ্রেণী:মুর্শিদাবাদের নবাব
বিষয়শ্রেণী:বাংলার নবাব
বিষয়শ্রেণী:পশ্চিমবঙ্গের প্রাসাদ
বিষয়শ্রেণী:বাংলার ইতিহাস